《题秀光亭壁饯刘世臣刘仲美》
宋代·王庭圭

飞雨洒檐角，车骑散岩隈。临池张翠幕，众贤会高台。

坐中蟾宫客，再占北斗魁。复有南巷阮，少年负英才。

两公俱博雅，胸臆天所开。明春试殿陛，笔力翻风雷。

胪传姓名出，声闻落九垓。今宵且尽醉，须覆掌中杯。

朝来得好语，仍闻小人灾。请观卢溪老，谈笑消奸回。

见敌未尝动，坐令敌倾摧。庸儿不量力，自倒非人推。

举此卜二友，否极终泰来。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。